xml version="1.0" encoding="UTF-8"?


Uradni list C 475/2022


| | | |
| --- | --- | --- |
| | | ISSN 1977-1045 |
| Uradni list Evropske unije | | C 475 |
| European flag | | |
| Slovenska izdaja | Informacije in objave | Letnik 65 14. december 2022 |

---

| | | |
| --- | --- | --- |
| Vsebina | | Stran |
| | IV   Informacije | |
| | INFORMACIJE INSTITUCIJ, ORGANOV, URADOV IN AGENCIJ EVROPSKE UNIJE | |
| | Evropski parlament | |
| 2022/C 475/01 | [Plenarna seja 68. zasedanja Konference odborov parlamentov za zadeve Unije (COSAC) – Praga, 13.–15. novembra 2022 – Prispevek z 68. zasedanja COSAC](http://publications.europa.eu/resource/uriserv/OJ.C_.2022.475.01.0001.01.SLV.xhtml) | [1](#C_2022475SL.01000101.doc) |

---

| | |
| --- | --- |
| SL | |

---

IV Informacije

INFORMACIJE INSTITUCIJ, ORGANOV, URADOV IN AGENCIJ EVROPSKE UNIJE

Evropski parlament

| | | | |
| --- | --- | --- | --- |
| 14.12.2022 | SL | Uradni list Evropske unije | C 475/1 |

---

Plenarna seja 68. zasedanja Konference odborov parlamentov za zadeve Unije (COSAC)

Praga, 13.–15. novembra 2022

Prispevek z 68. zasedanja COSAC

(2022/C 475/01)

O Ukrajini

| | | |
| --- | --- | --- |
| | (1) | COSAC najostreje obsoja neizzvano, neupravičeno in nezakonito rusko invazijo na Ukrajino, suvereno in demokratično državo. Obsoja tudi vpletenost Belorusije v rusko vojaško agresijo. |

| | | |
| --- | --- | --- |
| | (2) | COSAC obsoja rusko organizacijo nezakonitih, zrežiranih referendumov v regijah znotraj mednarodno priznanih meja Ukrajine ter poskus nezakonite priključitve ukrajinskih regij Doneck, Herson, Lugansk in Zaporožje. Enostranske odločitve Rusije namerno kršijo Ustanovno listino OZN in izkazujejo nespoštovanje na pravilih temelječega mednarodnega reda. Rusija nima nikakršne legitimne podlage za kakršno koli ukrepanje na ozemlju Ukrajine. |

| | | |
| --- | --- | --- |
| | (3) | COSAC je zgrožen nad ruskimi napadi z izstrelki in droni kamikazami na Ukrajino, ki so usmerjeni v civilno in energetsko infrastrukturo ter izobraževalne ustanove, uničujejo domove in ubijajo civiliste, ter jih ostro obsoja. Navaja, da so ta dejanja zločin proti človeštvu, zato poziva nacionalne parlamente, naj sedanji ruski režim razglasijo za terorističnega. |

| | | |
| --- | --- | --- |
| | (4) | COSAC zahteva, da Rusija nemudoma in brezpogojno prekine nezakonite vojaške akcije in umakne vse sile in vojaško opremo z ozemlja Ukrajine, ter poziva k pravičnemu miru, ki bo temeljil na popolnem spoštovanju ozemeljske celovitosti, suverenosti in neodvisnosti Ukrajine. |

| | | |
| --- | --- | --- |
| | (5) | COSAC poziva k ustanovitvi posebnega mednarodnega kazenskega sodišča, ki bi ugotavljalo odgovornost za kaznivo dejanje agresije. Poziva tudi, naj se v skladu z mednarodnim pravom preganjajo in kaznujejo vojna hudodelstva in drugi zločini, storjeni v Ukrajini, med drugim z uporabo načela splošne sodne pristojnosti. |

| | | |
| --- | --- | --- |
| | (6) | COSAC poziva, naj se v skladu z mednarodnim pravom vzpostavi učinkovit mehanizem za zaseg zasebnega in državnega premoženja, ki je bilo zamrznjeno zaradi sankcij EU, in predlaga, naj se to premoženje uporabi za nadomestilo škode, ki jo je Ukrajini in njenemu prebivalstvu povzročila ruska agresija. Rusijo poziva, naj v celoti izplača odškodnino za premoženjsko in nepremoženjsko škodo, ki jo je utrpela Ukrajina. |

| | | |
| --- | --- | --- |
| | (7) | COSAC poziva voditelje EU, naj dodatno okrepijo sankcije proti Rusiji in Belorusiji, da bi zaustavili neizzvano rusko agresijo. |

| | | |
| --- | --- | --- |
| | (8) | COSAC poziva voditelje EU, naj še naprej izkazujejo enotnost in moč ter Ukrajini zagotavljajo humanitarno, politično, finančno in vojaško podporo (ob upoštevanju posebne narave varnostne in obrambne politike posameznih držav članic) ter kratko, srednje in dolgoročno pomoč za obnovo in okrevanje. Poleg tega poziva Evropsko komisijo, naj nadaljuje s pripravo celovitega svežnja za okrevanje Ukrajine. |

| | | |
| --- | --- | --- |
| | (9) | COSAC poziva nacionalne parlamente držav članic EU, naj po svojih najboljših močeh še naprej zagotavljajo pomoč vrhovni radi pri njenih prizadevanjih za izpolnitev zahtev za članstvo v EU. |

| | | |
| --- | --- | --- |
| | (10) | COSAC podpira pozive Evropskega parlamenta, naj se obstoječe evropske institucije uporabijo za izboljšanje mehanizmov za usklajevanje dobave sodobnih oborožitvenih sistemov, pa tudi za usposabljanje ukrajinskih vojakov v državah članicah EU, ob upoštevanju posebne narave varnostne in obrambne politike posameznih držav članic. S tem poudarjamo naše spoznanje, da Rusija ogroža našo skupno evropsko varnost. Zato je naša skupna odgovornost, da se zoperstavimo tej grožnji. |

O Zahodnem Balkanu in vzhodnem partnerstvu

| | | |
| --- | --- | --- |
| | (11) | COSAC potrjuje, da v celoti in neomajno podpira proces vključevanja Zahodnega Balkana v EU, in poziva k okrepljenemu pristopnemu procesu, ki bo temeljil na dosežkih ter slonel na načelu pravne države, usklajevanju s pravnim redom EU in dobrih sosedskih odnosih. Obenem pozdravlja priporočilo Evropske komisije, da se Bosni in Hercegovini podeli status države kandidatke. |

| | | |
| --- | --- | --- |
| | (12) | COSAC pozdravlja odločitev Evropskega sveta, da Ukrajini in Republiki Moldaviji podeli status države kandidatke, pa tudi njegovo pripravljenost, da ta status podeli tudi Gruziji, ter v celoti podpira napredek teh držav pri pridruževanju Evropski uniji. |

| | | |
| --- | --- | --- |
| | (13) | COSAC pozdravlja prvo srečanje evropske politične skupnosti v Pragi, ki bo predstavljalo prostor političnega dialoga in sodelovanja med demokratičnimi državami v Evropi, v kolikor se to ne bo prekrivalo z obstoječimi regionalnimi organizacijami v Evropi. Ugotavlja, da evropska politična skupnost ne bi smela biti nadomestilo za širitev Evropske unije. |

O strateški avtonomiji

| | | |
| --- | --- | --- |
| | (14) | COSAC poudarja, da mora biti EU sposobna samostojno določiti lastne strateške cilje in razviti zmogljivosti za njihovo uresničevanje. |

| | | |
| --- | --- | --- |
| | (15) | Glede na to, da Rusija uporablja energijo kot orožje, in ob upoštevanju sedanje krize COSAC podpira vsa prizadevanja za zagotavljanje zanesljive oskrbe, zmanjšanje povpraševanja, kjer je to mogoče, in znižanje cen energije za gospodinjstva in podjetja po vsej Uniji. |

| | | |
| --- | --- | --- |
| | (16) | COSAC obenem poudarja, da je treba povečati naložbe v energetsko infrastrukturo, primerno za prihodnost, vključno z medsebojnimi povezavami, ter v inovativne tehnologije obnovljivih virov energije. |

O prihodnosti Evropske unije

| | | |
| --- | --- | --- |
| | (17) | COSAC je seznanjen s predlogi iz poročila o izidu Konference o prihodnosti Evrope. Konferenca je bila priložnost za sodelovanje z evropskimi državljani in državljankami. Institucije morajo zagotoviti učinkovito nadaljnje ukrepanje na podlagi tega poročila, vsaka v okviru svojih pristojnosti in v skladu s Pogodbama. COSAC ugotavlja, da delo v zvezi s tem že poteka. Državljani bi morali biti jasno, podrobno in v vseh uradnih jezikih EU obveščeni o nadaljnjih ukrepih na podlagi posameznih predlogov. |

| | | |
| --- | --- | --- |
| | (18) | COSAC podpira mehanizme za udeležbo državljanov in posvetovanje z njimi na evropski ravni ter poudarja potrebo po širokem dostopu javnosti do informacij in dokumentov institucij EU. Poudarja tudi pomen pristnega in konstruktivnega pristopa Komisije k sodelovanju z državljani ter k prispevkom in mnenjem parlamentov kot neposrednih predstavnikov državljanov EU. |

| | | |
| --- | --- | --- |
| | (19) | COSAC poziva institucije EU, naj nacionalne parlamente povabijo na prireditev, ki bo nadaljevanje Konference o prihodnosti Evrope, predvideno za 2. december 2022. |

O medparlamentarnem sodelovanju in 38. polletnem poročilu konference COSAC

| | | |
| --- | --- | --- |
| | (20) | COSAC pozdravlja pobudo za ustanovitev dveh delovnih skupin v skladu s členom 2.6 svojega Poslovnika, od katerih se je ena nanašala na vlogo nacionalnih parlamentov v EU, druga pa na mesto vrednot v središču občutka pripadnosti Evropski uniji, svoje dejavnosti pa sta zaključili 14. junija 2022. Poziva Evropsko komisijo, Svet in Evropski parlament, naj se seznanijo z razpravami ter naj preučijo vprašanja, ki sta jih obravnavali delovni skupini, in ugotovitve 38. polletnega poročila konference COSAC. |

---